L’Institut dal DRG en l’onn 2001

Da Marga Annatina Secchi

Cur che l’emprim redactur dal DRG ha cumenzà sia lavur avant bunamain tschient onns era il mund anc bainquant auter. Las cundiziuns da lavur nun èn gnanc da cumparar.
Ils mezs da basa per rediger, palpiri, rispli e gumma, magari er forsch e bindel tatgader per correcturas pli radicalas, èn svanids il 1992 per far lieu al computer. Ina innovaziun fantastica, che ha persvadì suenter curt temp er quels redacturs ch’eran main entusiasts da la tecnica moderna. Nagin da nus na vuless pli turnar enavos a la tecnica veglia! 
Ils emprims decennis dal DRG èn marcads d’ina stgarsezza extrema da persunal. Enfin a la mesadad dals onns 50 eri impiegà in (!) sulet redactur, mintgatant cun l’agid d’intgina forza auxiliara, onns a la lunga senza gnanca in secretariat. 
Dal 1956 al 1988 ha il DRG gì in quart redactur a lung term, Alexi Decurtins da Trun, che ha durant quels 30 onns er dà lecziuns da lingua e litteratura rumantscha a l’universitad da Friburg. Ed er Heinrich Schmid da Turitg, ch’era vegnì numnà dal 1953 collavuratur dal Cudesch da nums retic da Schorta, è restà vinavant sco redactur (1955–1964), avant che ir a l’universitad da Turitg sco professer da romanistica.
En ils onns 70 hai dà dapli persunal: en la redacziun dal DRG han lavurà er Hans Stricker da Grabs (1970–1984), pli tard professer da romanistica a l’universitad da Turitg, Ricarda Liver da Berna (1972–75), pli tard professuressa da romanistica a l’universitad da Berna, ed a partir dal 1976, Felix Giger da Surrein, ch’è restà sco unic vinavant ed è daventà noss chauredactur.
L’actuala equipa da lavur è sa constituida pir a partir dals onns 80 e 90, ed ha uss dimensiuns in pau pli adequatas per in’ovra da quest gener…
Noss giavischs per il futur? Dapli glieud! Il dubel persunal! Malgrà ch’il DRG n’ha anc mai gì tantas collavuraturas e collavuraturs sco uss, e malgrà che la midada sin l’elavuraziun da datas electronicas ha permess d’accelerar considerablamain noss tempo da publicaziun (3–4 fascichels ad onn!), quai tut na tanscha dentant betg per finir questa ovra monumentala en paucs onns. Tgi s’annunzia? Tant la documentaziun sco la redacziun èn lavurs fascinantas e sa laschassan reparter senza problems sin dapli persunas. En l’Internet essan nus preschents sut “www.drg.ch”, ubain en charn ed ossa a la Ringstrasse 34 a Cuira: “Bainvegni!”